**Informácia o súčasnom stave školstva v školských obvodoch**

**základných škôl vo Vrútkach**

K dnešnému dňu sú školské obvody základných škôl vo Vrútkach nezmenené, sú platné podľa schváleného VZN č. 7/2009 o školských obvodoch základných škôl vo Vrútkach, zo dňa 15. 12. 2009.

Rokovania, ohľadom zmeny školských obvodov, ktoré prebiehali v roku 2013, aj za účasti zástupcu splnomocnenca Vlády SR, a z priloženého zápisu (viď. príloha) jasne dokumentujú, že nedošlo k žiadnym konkrétnym a účinným argumentom, ktoré by zmenili názor riaditeliek oboch základných škôl a malo by dôjsť k zmenám v školských obvodoch.

Na základe požiadavky Ing. Kerdíka, poslanca MsZ Vrútky, riaditeľky škôl zaslali počty problémových žiakov 1. až 9. ročníka za roky 2011, 2012 a 2013, tak ako sa na tom po rokovaní dohodli.

Nevieme ako bolo naložené s touto analýzou pánom poslancom, ale do dnešného dňa nevieme o žiadnych opatreniach, ktoré by Ing. Kerdík zverejnil.

V prípade, že by predsa len malo dôjsť k zmene školských obvodov, Odbor služieb MsÚ Vrútky, ako ani samotný Mestský úrad Vrútky, nevidí relevantný dôvod na základe ktorého by malo k tejto zmene dôjsť. MsZ môže takúto zmenu schváliť, ale v tomto prípade by sa jednalo o rozhodnutie bez vážnych a opodstatnených dôvodov.

Sme toho názoru, že táto problematika bude prechádzať rokovaniami aj v ďalšom období a je len otázkou času, v ktorej škole enormne narastú problémy s týmito neprispôsobivými žiakmi a bude sa musieť prijať tvrdšie organizačné opatrenie. Snáď to bude aj obsahom pripravovanej školskej reformy, ako to sľúbil zástupca vládneho splnomocnenca pre rómsku problematiku. Všeobecne aj z jeho úst padol názor, že v súčasnej dobe mesto Vrútky a jeho školy nie sú v stave, kedy by bolo potrebné robiť protisegregačné alebo iné opatrenia, nakoľko preukázateľný počet týchto občanov, oproti iným obciam a mestám, je minimálny, resp. bezvýznamný.

Doporučujeme Mestskému zastupiteľstvu ponechať rozdelenie školských obvodov podľa platného VZN č. 7/2009.

Spracovala: Mgr. Emília Šútovcová

Predkladá: Ing. Miroslav Mazúr, primátor mesta